CELEX: C2005/006/84
Language: el
Date: 2005-01-08 00:00:00
Title: Υπόθεση T-435/04: Προσφυγή του Manuel Simões Dos Santos κατά του Γραφείου Εναρμονίσεως στο πλαίσιο της Εσωτερικής Αγοράς που ασκήθηκε στις 22 Οκτωβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/43
            
         Προσφυγή του Manuel Simões Dos Santos κατά του Γραφείου Εναρμονίσεως στο πλαίσιο της Εσωτερικής Αγοράς που ασκήθηκε στις 22 Οκτωβρίου 2004
   (Υπόθεση T-435/04)
   (2005/C 6/84)
   Γλώσσα διαδικασίας: η γαλλική
   Ο Manuel Simões Dos Santos, κάτοικος Alicante (Ισπανία), εκπροσωπούμενος από τον Antonio Creus Carreras, δικηγόρο, άσκησε ενώπιον του Πρωτοδικείου των Ευρωπαϊκών Κοινοτήτων, στις 22 Οκτωβρίου 2004, προσφυγή κατά του Γραφείου Εναρμονίσεως στο πλαίσιο της Εσωτερικής Αγοράς.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της 7ης Ιουλίου 2004, με την οποία απορρίφθηκε η διοικητική ένσταση του προσφεύγοντος καθώς και την απόφαση της 15ης Δεκεμβρίου 2003 περί καθορισμού του σωρευτικού αριθμού των μορίων αξιολογήσεως που έχουν απονεμηθεί στον προσφεύγοντα και την απόφαση της 12ης Δεκεμβρίου 2003 που επιβεβαιώνει την εν λόγω απόφαση·
            
         
               —
            
            
               να καταδικάσει το καθού στο σύνολο των δικαστικών εξόδων.
            
         Λόγοι και κύρια επιχειρήματα
   Ο προσφεύγων στην παρούσα υπόθεση προήχθη στον βαθμό Α 5 κατά την περίοδο προαγωγών του έτους 2002. Με την ευκαιρία αυτή, η ΑΔΑ του κοινοποίησε ότι του απέμεναν 54,19 μόρια. Παρ'όλ'αυτά, με το από 15 Δεκεμβρίου 2003 έγγραφο του Τμήματος Ανθρωπίνων Πόρων, ο προσφεύγων πληροφορήθηκε ότι ο σωρευτικός αριθμός των μορίων που διέθετε στις 30 Σεπτεμβρίου 2003 ήταν μόλις 1,5 μόριο. Από το έγγραφο αυτό, που συνιστά την προσβαλλομένη απόφαση, προκύπτει ότι η εν λόγω μείωση μορίων δεν είναι το αποτέλεσμα μετατροπής των αναγνωρισμένων μορίων πριν από το νέο σύστημα που εγκαθιδρύθηκε με την απόφαση ADM-03-35 του Γραφείου, αλλά από πλήρη εξάλειψή τους, κατόπιν της εφαρμογής του νέου κανόνα μη μεταφοράς των υπολοίπων μορίων μετά από προαγωγή, όπως αναφέρεται στην τελευταία αυτή απόφαση.
   Προς στήριξη των αξιώσεών του, ο προσφεύγων προβάλλει κατ'αρχάς την προσβολή των αρχών της νομιμότητας, της ασφαλείας δικαίου και της μη αναδρομικότητας, καθόσον δεν υφίστανται, εν προκειμένω, εξαιρετικές περιστάσεις δυνάμενες να δικαιολογήσουν την ανάκληση των ήδη αναγνωρισμένων στον υπάλληλο υπολοίπων μορίων που δικαιούνταν κατ'εφαρμογήν του ισχύοντος κατά τον χρόνον εκείνο καθεστώτος.
   Ο προσφεύγων προβάλλει επίσης την προσβολή των αρχών της προστασίας της δικαιολογημένης εμπιστοσύνης και της απαγορεύσεως των διακρίσεων, καθώς και της υποχρεώσεως αιτιολογήσεως.